2018 yilning 19 sentabr kuni O‘zbekiston Respublikasi Ichki ishlar vazirligi Faxriylar kengashi raisi, iste’fodagi general-mayor G‘ofur Rahimovich Rahimov 89 yoshida olamdan o‘tdi. Bu haqda O‘zbekiston Respublikasi IIV Jamoatchilik va ommaviy axborot vositalari bilan aloqalar boshqarmasi xabar bermoqda. Ichki ishlar organlarida 1949 yildan xizmat faoliyatini boshlagan G‘ofur Raximov nafaqat tezkor xizmatning malakali, kuchli xodimi, balki jamoat arbobi sifatida ham xalqqa tanildi. U xizmat davomida, ayniqsa Andijon, Buxoro viloyatlari Ichki ishlar boshqarmalari boshlig‘i, Ichki ishlar vazirining o‘rinbosari bo‘lib ishlagan vaqtida ko‘plab shogirdlar tayyorladi. Bugungi kunda ular respublika ichki ishlar organlarining turli sohalarida rahbarlik lavozimlarida fidoyi xizmat qilib kelmoqdalar. Kun.uz tahririyati marhumning oila a’zolari va yaqinlariga chuqur hamdardlik izhor etadi.